Peshtigo

Peshtigo er en by i Marinette County, Wisconsin, USA. Byen ligger ved og er oppkalt etter Peshtigo River, som renner ut i Green Bay (en arm av Michigansjøen) ved Marinette, en mils vei fra Peshtigo. Byen hadde 4057 innbyggere ved folketellingen i 2010.  Den ligger på 45°3′13″N og 87°44′45″V.

Peshtigo-brannen

Peshtigo er mest kjent for Peshtigo-brannen (The Great Peshtigo Fire) i 1871. Den var en skogbrann som utviklet seg til en ildstorm og ble en av de verste branner i fredstid noensinne. Den utslettet bl.a. Peshtigo og en rekke andre mindre byer og landsbyer i Wisconsin og Michigan, og den krevde antagelig flere dødsoffer (1200–2500) enn noen annen brann i USA før terrorangrepet i 2001. Brannen drepte 25-50 % av Peshtigos innbyggere foruten hundrevis av mennesker i omegnen og i andre småbyer. Den rammet Peshtigo sent om kvelden 8. oktober 1871 – samtidig med flere katastrofale skogbranner lenger øst, og samme dag (muligens samme time) som den langt mer berømte brannen i Chicago brøt ut.

Ikke bare en naturkatastrofe
Skogbranner hører naturen til. De forekommer over alt hvor skogen utsettes for langvarig tørke og sterk vind, og en del planter er avhengige av branner for å sette frø og spre seg. Men Peshtigo-brannens omfang og nesten ufattelige voldsomhet og omfang skyldtes også rovhogst med veldige mengder hogstavfall, foruten trehusbebyggelsen. Den var den verste og mest kjente blant det som i USA kalles «post-logging fires» (etterhogstbranner), hvorav flere krevde hundrevis av menneskeliv i perioden 1871-1918.

Peshtigo-brannen hadde antagelig sitt opphav i en del «gamle» skogbranner som blusset opp i den sterke vinden, og samlet seg i en ildstorm. Brannårsaken, og hvor og hvordan ildstormen oppstod, er likevel ukjent den dag i dag. Vi vet heller ikke om brannene lenger øst (f.eks. ved Manistee og Holland på østbredden av Lake Michigan) ble påvirket av Peshtigo-brannen.
	Vi vet ikke engang tilnærmet hvor mange som omkom ved Peshtigo-brannen. Anslagene varierer mellom 1200 og 2500, hvorav trolig 500-800 i Peshtigo(til sammenligning omkom 250–300 ved brannen i Chicago). Hertil kom et ukjent antall mennesker som senere døde av forbrenninger, lungeskader, røykforgiftning osv. – eller som fikk forkortet livet pga. slike skader – dels i selve brannen, dels av røyken som lå over området i dager og uker før brannen. Vi vet heller ikke i hvilken grad senskader etter brannen førte til dødfødsler, aborter eller død i barselseng blant kvinner som selv overlevde. I dag vet vi langt mer om helseskadene som skyldes røyk og forurensninger fra store skogbranner – og de rammer også folk som bor langt fra brannstedet.
	Peshtigo-brannen ødela et område på minst 4850 km² (skogbrannene i Froland 9.-14. juni 2008, Norges største siden 2. verdenskrig, sved av ca. 27 km² til sammenligning). Den rammet særlig delstaten Wisconsin, hvor de aller fleste omkomne befant seg – i mindre grad også Michigan. Den utslettet tolv byer og en rekke landsbyer.
	USA har opplevd skogbranner og ildstormer som har herjet større arealer, og flere branner har gjort langt større materielle skader og ødelagt flere hus. Men ingen brann før terrorangrepet 11. september 2001 har krevd så mange menneskeliv. Og samtidig med Peshtigo-brannen (og Chicagos brann) ble store områder og en rekke byer og landsbyer ødelagt av voldsomme skogbranner forskjellige steder i Midtvesten, særlig i Michigan. Til sammen kan brannene i oktober 1871 ha krevd flere menneskeliv enn terrorangrepet.

Den glemte brannen
Peshtigo-brannen er kalt The Forgotten Fire (den glemte brannen) fordi den kom i skyggen av brannen i Chicago. Dette skyldtes nok dels at Peshtigo lå langt mer avsides, og at telegrafforbindelsene ble ødelagt – dels at brannen i Chicago rammet langt flere mennesker og forårsaket ca. 100 ganger så store materielle ødeleggelser.
	Peshtigo-brannens forløp er bare delvis kjent. Mange detaljer – særlig om hvordan brannen oppstod og hvordan den forløp før den traff Peshtigo – vil vi aldri få vite. Opplysninger om brannen stammer dels fra øyenvitneskildringer, dels fra sporene etter brannen. Begge deler er samkjørt med samtidige observasjoner fra værstasjoner over hele USA. En slik brann påvirkes jo i høyeste grad av været – både vindretning og –styrke, nedbør (eller mangel på nedbør), temperaturer, luftfuktighet og ev. lynnedslag. I tillegg har forskerne brukt erfaringer fra senere og til dels bedre dokumenterte branner av lignende type. I det halve hundreåret etter Peshtigo-brannen ble nemlig Midtvesten – og Ontario-provinsen i Canada – rammet av mange slike voldsomme etterhogstbranner («postlogging fires»), flere ganger med hundrevis av omkomne.

Referanser

Kilder
"The Burning of Holland, October 9, 1871," Collections Report of the Pioneer Society of the State of Michigan Together with Reports of County Pioneer Societies, Volume IX, 1908, 334-41.
The Great Fire Of 1871: Excerpts from The Salt City of the Inland Seas Anniversary Number of the Manistee Daily News. Published May, 1899 
Denise Gess & William Lutz: Firestorm at Peshtigo: A Town, Its People, and the Deadliest Fire in American History (ISBN 978-0805072938).
Henson, Bob & and Nicole Gordon: Finding pay dirt aloft
https://web.archive.org/web/20081205063839/http://www.ucar.edu/communications/quarterly/summer08/paydirt.jsp
Millett, Larry 1994: The Day the Air Caught Fire. Saint Paul Pioneer Press 24. aug. 1994.
Pernin, Peter. The great Peshtigo fire : an eyewitness account. Madison, Wis.: State Historical Society of 
Wisconsin, 1971. Reprinted from the Wisconsin Magazine of History, 54: 246-272 (Summer, 1971).
Rosenfeld m.fl. 2007: The Chisholm firestorm: Observed microstructure of a pyro-Cb. Atmos. Chem. Phys., 7, 645–659, 2007www.atmos-chem-phys.net/7/645/2007/
Sodders, Betty. Michigan on Fire. Thunder Bay Press, 1997, U.S.A.
Wang, P.K. 2003. The physical mechanism of injecting biomass burning materials into the stratosphere during fire-induced thunderstorms. *American Geophysical Union fall meeting. Dec. 8-12. San Francisco. 
Wells, Robert J. 1968: Peshtigo Historical Society, 1968

Eksterne lenker 
 

Byer i Marinette County
Byer i Wisconsin